বাবা পুলিশ বিভাগেই কাঠের মিস্ত্রি ছিলেন। মেয়ে ছ’টি চাকরি ছেড়ে আইপিএস হয়েছেন। সেই মহিলা আইপিএস অফিসারকেই মন্ত্রীর সঙ্গে ঝামেলায় দু’বার বিপাকে পড়তে হলো।
দু’বছর আগে স্বাস্থ্যমন্ত্রীর দরবারে কথা কাটাকাটিতে জড়িয়ে পড়ে পদ খুইয়েছিলেন হরিয়ানার আইপিএস অফিসার সঙ্গীতা কালিয়া। আবার সেই স্বাস্থ্যমন্ত্রীর বৈঠকেই উপস্থিত না থাকার জন্য বদলি হয়ে গেলেন সঙ্গীতা। 
এমনই ঘটনা ঘটেছে হরিয়ানার পানিপথে। তিনি এখানকারই পুলিশ সুপার হিসেবে কর্মরত ছিলেন। হরিয়ানার স্বাস্থ্যমন্ত্রী অনিল বিজের বৈঠক এড়িয়ে যাওয়াতেই তাঁকে গুরুগ্রামে কম গুরুত্বপূর্ণ ফার্স্ট আইআরবি-র কমান্ডেন্ট পদে বদলি করা হয়েছে। গত ২৭ এপ্রিল তিনি পানিপথের এসপি পদে যোগ দিয়েছিলেন।

এই বিষয়ে অন্যান্য খবর

আসছে মন্দিরা সেন! ঝড় তুলবে কি এই দাবাং অফিসার
ব্যাঙ্কে গিয়ে ‘আইপিএস অফিসারের’ হম্বিতম্বি, পুলিশ ফাঁস করল আসল পরিচয়


একটি সর্বভারতীয় সংবাদমাধ্যমে প্রকাশিত খবর অনুযায়ী, জুনের ৩০ তারিখ স্বাস্থ্যমন্ত্রী অনিল বিজ জেলার ‘কষ্ট নিবারণ সমিতির’ বৈঠক ডেকেছিলেন পানিপথে। সেখানে যাননি সঙ্গীতা। ফলে তাঁর দফতরের অভাব-অভিযোগ নিয়ে আলোচনা করা যায়নি।
এর পরেই বিজ হরিয়ানার মুখ্যমন্ত্রী মনোহরলাল খট্টরের কাছে এই আইপিএস অফিসারের নামে নালিশ করেন।
২০১৫ সালেও ফতেহবাদে বেআইনি মদ বিক্রি নিয়ে অভিযানের নিয়ে অনিল বিজের সঙ্গে প্রকাশ্যেই কথা কাটাকাটিতে জড়িয়ে পড়েছিলেন সঙ্গীতা। এক অভিযুক্ত তাঁর নামে স্বাস্থ্যমন্ত্রীর কাছে অভিযোগ জানানোয় অভিযুক্তের উপর চেঁচিয়েছিলেন সঙ্গীতা। তার পরেই এই আইপিএস অফিসারকে মিটিং হল থেকে বেরিয়ে যাওয়ার নির্দেশ দেন মন্ত্রী। কিন্তু সঙ্গীতা বেরিয়ে যাননি। রেগে গিয়ে মন্ত্রীই সভা ছেড়ে চলে যান।
তখনই বদলি হয়ে যায় সঙ্গীতার। তার পর থেকে আর স্বাস্থ্যমন্ত্রী ও সঙ্গীতা কালিয়া কখনও মুখোমুখি হননি।